**Cygnus CRS OA-4** (myös **Orbital Sciences CRS Flight 4** tai aiemmin **CRS Orb-4**) oli Orbital ATK:n neljäs onnistunut rahtilento kansainväliselle avaruusasemalle. Orbital ATK:n Cygnus-rahtikapseli laukaistiin United Launch Alliancen (ULA) Atlas V -raketilla. Laukaisu tapahtui viivästysten jälkeen 6. joulukuuta 2015 kello 21.44 UTC-aikaa, ja kapseli telakoitui avaruusasemaan kahta päivää myöhemmin. Cygnus oli 72 päivää telakoituna asemaan ennen irrottamistaan 19. helmikuuta 2016. Kapseli pudotettiin kiertoradalta päivää myöhemmin noin kello 16 UTC-aikaa, ja se paloi suunnitellusti Maan ilmakehässä. Lento kuului NASAn Commercial Resupply Services -ohjelmaan.

Lento
-----

Altas V nousee laukaisualustalta 6. joulukuuta 2015.
Cygnus-kapseli laukaistiin United Launch Alliancen Atlas V 401 -raketilla, sillä Orbital ATK:n oma Antares-raketti räjähti edellisellä rahtilennolla lokakuussa 2014. Ensimmäisen laukaisuyrityksen oli tarkoitus tapahtua 3. joulukuuta 2015 kello 22.55 UTC-aikaa auenneen laukaisuikkunan aikana Cape Canaveral Air Force Stationin laukaisukompleksilta 41. Laukaisua jouduttiin kuitenkin lykkäämään huonon sään takia seuraavalle päivälle, jolloin aikaikkuna aukesi kello 22.33 UTC-aikaa. Kaikki ikkunan aikana tehdyt laukaisuyritykset jouduttiin keskeyttämään voimakkaiden tuulien takia, ja laukaisua lykättiin edelleen aikaikkunan sulkeuduttua kello 23.03 UTC-aikaa. Päivää myöhemmin laukaisua päätettiin jälleen lykätä liian voimakkaiden tuulien takia ennen aikaikkunan aukeamista. Seuraava laukaisuikkuna aukesi 6. joulukuuta kello 21.44 UTC-aikaa.

Laukaisu onnistui suoraan ikkunan auetessa, ja raketti nosti Cygnus-kapselin onnistuneesti kiertoradalle. Kahden päivän kiertoradan säätämisen jälkeen kapseli saavutti avaruusaseman, johon se telakoitiin aseman roboottikäsivartta käyttäen.

Kapseli irrotettiin avaruusasemasta kello 12.26 UTC-aikaa sen oltua telakoituna kaikkiaan 72 päivää. Kiertoradalta poistaminen ja kapselin tarkoituksellinen tuhoutuminen ilmakehässä oli tarkoitus tapahtua seuraavana päivänä kello 15–19 välisenä aikana UTC-aikaa. Orbital ATK vahvisti myöhemmin kapselin palaneen suunnitellusti ilmakehässä noin kello 16 UTC-aikaa.

Kuorma
------

Cygnus-kapseli NASAn Space Station Processing Facility -rakennuksessa.
Kapseli vei asemalle noin 3 500 kilogrammaa rahtia. Kokonaisuudessaan kapseli kuormineen painoi noin 7 492 kilogrammaa, mikä tekee siitä raskaimman Atlas V -raketilla laukaistun hyötykuorman.

### Rahtiluettelo

*Lähde:* 

* 1 200 kg miehistötarpeita
* 1 010 kg avaruusaluksen osia
* 850 kg tieteelliseen tutkimukseen käytettävää materiaalia
* 870 kg tietotekniikkaa
* 230 kg avaruuskävelytarpeita

Lähteet
-------

1. 1 2 3  Orbital ATK's Cargo Delivery Mission to International Space Station Set to Launch *orbital.com*.  1.12.2015. Dulles, Virginia:  Orbital ATK Inc. Viitattu 3.12.2015. (englanniksi)
2. 1 2  Rhian, Jason: Fourth and long – ULA launches Atlas V 401 with OA-4 Cygnus to ISS *spaceflightinsider.com*.  6.12.2015. Spaceflight Insider.  Arkistoitu 8.12.2015. Viitattu 7.12.2015. (englanniksi)
3. ↑  Rhian, Jason: Rain, winds scrub launch of ULA Atlas V with OA-4 Cygnus *spaceflightinsider.com*.  3.12.2015. Spaceflight Insider. Viitattu 4.12.2015. (englanniksi)
4. ↑  Rhian, Jason: OA-4 mission scrubbed second time due to high ground winds *spaceflightinsider.com*.  4.12.2015. Spaceflight Insider. Viitattu 5.12.2015. (englanniksi)
5. ↑  Siceloff, Steven: Launch Moves to Sunday: Forecast 40 Percent ‘Go’ *blogs.nasa.gov*.  5.12.2015. NASA.  Arkistoitu 8.12.2015. Viitattu 6.12.2015. (englanniksi)
6. 1 2  Gebhardt, Chris: Berthing Complete: OA-4 Cygnus arrives at the ISS *nasaspaceflight.com*.  8.12.2015. NASASpaceflight. Viitattu 13.12.2015. (englanniksi)
7. ↑  Cygnus Cargo Craft departs Space Station after record-setting Mission, Fiery Re-Entry ahead *spaceflight101.com*.  19.2.2016. Spaceflight101. Viitattu 21.2.2016. (englanniksi)
8. ↑  OrbitalATK: At ~11 am ET today... *twitter.com*.  20.2.2016. Twitter, Inc.. Viitattu 21.2.2016. (englanniksi)
9. 1 2  Orbital ATK CRS-4 Mission Overview (PDF) *nasa.gov*. NASA.  Arkistoitu 5.3.2016. Viitattu 6.12.2015. (englanniksi)

Aiheesta muualla
----------------

* Kuvia tai muita tiedostoja aiheesta **Cygnus CRS OA-4** Wikimedia Commonsissa

* NASA Commercial Resupply Launch hub